藏之和予蝦蟆短調再作之因以策事
作者：洪芻
朝代：宋

paragraphs: 蝦蟆何爲者，痱磊盎於背。
人言懷土蟲，棄去俄復在。
昔有係青繒，酉陽志其怪。
嘗觀三物圖，副以蝍蛆带。
相持莫先動，含毒相屠膾。
端欲兄龜龍，未肯弟孔翠。
俳語解人頤，子陽妄尊大。
慎勿離窟穴，旁午元五輩。
東行犯日忌，束縛非其罪。
倘有切玉刀，甘心脂鼎鼐。
平生不下筯，實憚背脊疥。
何必食馬肝，前修有明戒。
願君勿嘲誚，微命其可貸。